b'\n_START_ARTICLE_\nSteve Yzerman\n_START_SECTION_\nPeliura\n_START_PARAGRAPH_\nSteve Yzerman syntyi Cranbrookissa, Brittil\xc3\xa4isess\xc3\xa4 Kolumbiassa, mutta varttui ja k\xc3\xa4vi High Schoolin Nepeanissa, Ontariossa. Juniorina h\xc3\xa4n pelasi OHL-seura Peterborough Petesiss\xc3\xa4._NEWLINE_NHL-seura Detroit Red Wingsin silloinen toimitusjohtaja Jim Devellano oli alun perin suunnitellut Pat LaFontainen varaamista seuran ensimm\xc3\xa4isen kierroksen vuorolla vuoden 1983 varaustilaisuudessa. Kun New York Islanders nappasi LaFontainen yht\xc3\xa4 vuoroa aiemmin, Red Wings p\xc3\xa4\xc3\xa4tyi varaamaan Yzermanin kokonaisvarausnumerolla nelj\xc3\xa4. Aluksi Yzermanin pel\xc3\xa4ttiin olevan liian pienikokoinen NHL-kaukaloihin, ja seura varautuikin l\xc3\xa4hett\xc3\xa4m\xc3\xa4\xc3\xa4n h\xc3\xa4net viel\xc3\xa4 vuodeksi Peterboroughiin. Kautta edelt\xc3\xa4v\xc3\xa4ll\xc3\xa4 harjoitusleirill\xc3\xa4 Yzerman kuitenkin osoitti huolet turhiksi ja vakiinnutti paikkansa seuran kokoonpanossa. Ensimm\xc3\xa4isell\xc3\xa4 NHL-kaudellaan h\xc3\xa4n teki 39 maalia ja yhteens\xc3\xa4 87 pistett\xc3\xa4, ja sijoittui toiseksi Vuoden tulokas -\xc3\xa4\xc3\xa4nestyksess\xc3\xa4._NEWLINE_Vuonna 1986 tuolloin 21-vuotias Yzerman nimitettiin Red Wingsin kapteeniksi seuran historian nuorimpana pelaajana, ja piti titteli\xc3\xa4 uransa p\xc3\xa4\xc3\xa4ttymiseen vuoteen 2006 asti. Kaudella 1988\xe2\x80\x931989 Yzerman ker\xc3\xa4si yhteens\xc3\xa4 155 pistett\xc3\xa4, jonka vain Wayne Gretzky ja Mario Lemieux ovat ylitt\xc3\xa4neet. Vuonna 1997 Yzerman johti Red Wingsin seuran ensimm\xc3\xa4iseen Stanley Cup -mestaruuteen 42 vuoteen. Philadelphia Flyers kaatui finaalisarjassa suoraan nelj\xc3\xa4ss\xc3\xa4 ottelussa. Sama toistui vuotta my\xc3\xb6hemmin, jolloin vastassa oli Washington Capitals._NEWLINE_26. marraskuuta 1999 Yzermanista tuli yhdestoista 600 maalia tehnyt pelaaja NHL:n historiassa. Kaudella 2001\xe2\x80\x932002 Yzermania pitk\xc3\xa4\xc3\xa4n vaivannut polvivamma paheni, ja h\xc3\xa4n joutui olemaan sivussa 30 runkosarjaottelusta. Pelasi pudotuspeleiss\xc3\xa4 yhdell\xc3\xa4 terveell\xc3\xa4 polvella, mutta onnistui ker\xc3\xa4\xc3\xa4m\xc3\xa4\xc3\xa4n 23 ottelussa 23 pistett\xc3\xa4 ja johtamaan Red Wingsin kolmanteen mestaruuteensa kuuden vuoden sis\xc3\xa4ll\xc3\xa4. Kes\xc3\xa4ll\xc3\xa4 2002 Yzerman joutui vaikeaan polvileikkaukseen, jonka seurauksena h\xc3\xa4n oli poissa kauden 66 ensimm\xc3\xa4isest\xc3\xa4 ottelusta. Yzermanin tehdess\xc3\xa4 paluun j\xc3\xa4ille maaliskuussa 2003 kotiyleis\xc3\xb6 osoitti seisten suosiotaan kapteenilleen. Kauden p\xc3\xa4\xc3\xa4tteeksi h\xc3\xa4net palkittiin Bill Masterton Memorial Trophyll\xc3\xa4 sisukkuudestaan, urheiluhengest\xc3\xa4\xc3\xa4n ja omistautumisestaan j\xc3\xa4\xc3\xa4kiekolle._NEWLINE_Kauden 2004\xe2\x80\x932005 peruunnuttua ty\xc3\xb6sulun vuoksi my\xc3\xb6s Yzermanin tulevaisuus n\xc3\xa4ytti ep\xc3\xa4varmalta. 2. elokuuta 2005 h\xc3\xa4n kuitenkin allekirjoitti yksivuotisen sopimuksen Red Wingsin kanssa, ja aloitti 19. per\xc3\xa4kk\xc3\xa4isen kautensa seuran kapteenina. Viimeiseksi j\xc3\xa4\xc3\xa4nell\xc3\xa4 kaudellaan Yzerman teki 61 ottelussa 14 maalia ja antoi 20 maaliin johtanutta sy\xc3\xb6tt\xc3\xb6\xc3\xa4. Detroit voitti hienosti runkosarjan, mutta Edmonton Oilers yll\xc3\xa4tti Red Wingsin pahanp\xc3\xa4iv\xc3\xa4isesti playoffien ensimm\xc3\xa4isell\xc3\xa4 kierroksella otteluvoitoin 4\xe2\x80\x932. Playoffien todellinen musta hevonen Oilers ylsi lopulta Stanley Cup -finaaleihin, joissa se kuitenkin h\xc3\xa4visi Carolina Hurricanesille. 1. toukokuuta playoff-sarjan viidenness\xc3\xa4 ottelussa Yzermanille merkittiin viimeisess\xc3\xa4 ottelussaan viel\xc3\xa4 sy\xc3\xb6tt\xc3\xb6piste Robert Langin ylivoimamaaliin, mutta Detroit h\xc3\xa4visi ottelun 4\xe2\x80\x933 ja Edmonton meni jatkoon._NEWLINE_Kansainv\xc3\xa4lisell\xc3\xa4 tasolla Yzermanin suurin saavutus on Kanadan maajoukkueen kanssa voitettu kultamitali vuoden 2002 talviolympialaisissa Salt Lake Cityss\xc3\xa4. Kanadan olympiajoukkue j\xc3\xa4\xc3\xa4dytti virallisesti Yzermanin pelinumeron 19 t\xc3\xa4m\xc3\xa4n ilmoitettua j\xc3\xa4tt\xc3\xa4v\xc3\xa4ns\xc3\xa4 v\xc3\xa4liin vuoden 2006 talviolympialaiset Torinossa.\n_START_SECTION_\nPeliuran j\xc3\xa4lkeen\n_START_PARAGRAPH_\nVuoden 2006 syksyll\xc3\xa4 Yzerman nimitettiin Red Wingsin varapuheenjohtajaksi ja johtokunnan varakuvern\xc3\xb6\xc3\xb6riksi. 2. tammikuuta 2007 Detroit Red Wings j\xc3\xa4\xc3\xa4dytti Yzermanin pelinumeron 19 ennen ottelua Anaheim Ducksia vastaan. Red Wings sis\xc3\xa4llytti paitaan kapteenin tunnuksen, C-kirjaimen ylim\xc3\xa4\xc3\xa4r\xc3\xa4isen\xc3\xa4 kunnianosoituksena \xe2\x80\x9dThe Captainille\xe2\x80\x9d. Samassa kuussa h\xc3\xa4n otti vastaan Kanadan j\xc3\xa4\xc3\xa4kiekkomaajoukkueen toimitusjohtajan viran kyseisen vuoden MM-kilpailuja varten. 23. kes\xc3\xa4kuuta 2009 Yzerman valittiin Hockey Hall of Fameen yhdess\xc3\xa4 Brett Hullin, Luc Robitaillen ja Brian Leetchin kanssa. My\xc3\xb6hemmin h\xc3\xa4net valittiin Kanadan j\xc3\xa4\xc3\xa4kiekkomaajoukkueen toiminnanjohtajaksi vuoden 2010 Vancouverin olympialaisia varten, joissa Kanada saavutti ensimm\xc3\xa4isen\xc3\xa4 joukkueena vuoden 1980 Yhdysvaltojen voiton j\xc3\xa4lkeen j\xc3\xa4\xc3\xa4kiekon olympiakultaa kilpailujen j\xc3\xa4rjest\xc3\xa4j\xc3\xa4maana._NEWLINE_25. toukokuuta 2010 Yzerman siirtyi Tampa Bay Lightningin toimitusjohtajaksi. Samana vuonna Lightning p\xc3\xa4\xc3\xa4si it\xc3\xa4isen konferenssin finaaleihin, j\xc3\xa4\xc3\xa4ty\xc3\xa4\xc3\xa4n aiempana vuonna kokonaan pudotuspelien ulkopuolelle. Kauden p\xc3\xa4\xc3\xa4tytty\xc3\xa4 Yzerman oli ehdolla NHL:n vuoden toimitusjohtajaksi.\n_START_SECTION_\nPerhe ja vapaa-aika\n_START_PARAGRAPH_\nYzermanin perheeseen kuuluvat vaimo Lisa ja tytt\xc3\xa4ret Isabella, Maria ja Sophia, joiden kanssa h\xc3\xa4n asuu Bloomfield Hillsiss\xc3\xa4, Michiganissa. Vapaa-aikanaan Yzerman harrastaa golfia, viinej\xc3\xa4 ja matkustamista.'